虎丘
作者：葉適
朝代：宋

paragraphs: 虎丘之名歲二千，虎丘之丘何渺然。
衆山爭高隠日月，笑此拳石埋平田。
雖然培塿疑異物，劃開陰崖十丈懸。
冢中有恨索遺劍，亭上無語傳枯禪。
偏是吳人愛山急，逐面分方誇凭立。
屋承隋唐良穩稱，墨題熙豐尚新濕。
松梢莫遣風雨橫，石盤自添苔蘚澀。
春來春去吳人游，足繭層巔踣應泣。